

# ที่ มท 0810.4/ว กรมส่งเสริมการปกครองท้องถิ่น

######  ถนนนครราชสีมา กทม. 10300

###  พฤศจิกายน 2561

เรื่อง การรักษาความปลอดภัย การจัดระเบียบ และความสะอาดในช่วงเทศกาลลอยกระทง ปี 2561

เรียน ผู้ว่าราชการจังหวัด ทุกจังหวัด

ด้วยในวันที่ 22 พฤศจิกายน 2561 เป็น “วันลอยกระทง” ในหลายพื้นที่ได้มีการกำหนด จัดงานประเพณีลอยกระทง และกิจกรรมบันเทิงต่างๆ โดยจะมีประชาชนเดินทาง และสัญจรโดยรถยนต์ เพื่อไปร่วมงานเป็นจำนวนมาก ซึ่งอาจจะก่อให้เกิดอันตราย อาชญากรรม และความเดือดร้อนรำคาญ ตลอดจนมีขยะมูลฝอยเกิดขึ้นเป็นจำนวนมากหลังจากเสร็จสิ้นการจัดงานประเพณีลอยกระทง

ดังนั้น เพื่อเป็นการอำนวยความสะดวก การรักษาความปลอดภัยในชีวิตและทรัพย์สินให้แก่ประชาชน พร้อมทั้งรักษาความสะอาดในพื้นที่การจัดงานประเพณีลอยกระทง กรมส่งเสริมการปกครองท้องถิ่น จึงขอความร่วมมือจังหวัดแจ้งองค์กรปกครองส่วนท้องถิ่นในพื้นที่ เตรียมความพร้อมในการอำนวยความสะดวก การรักษาความปลอดภัย และการรักษาความสะอาดและความเป็นระเบียบเรียบร้อย ดังนี้

**1. การอำนวยความสะดวก** ได้แก่

 1.1 เผยแพร่ประชาสัมพันธ์สถานที่จัดงานประเพณีลอยกระทงขององค์กรปกครอง ส่วนท้องถิ่นหรือหน่วยงานอื่นในพื้นที่ให้กับประชาชนผู้ใช้รถ ใช้ถนน หรือผู้เข้าร่วมงานในพื้นที่ทราบ

 1.2 จัดให้มีการตรวจสอบบริเวณท่าเทียบเรือ แพ หรือโป๊ะ หรือสถานที่จัดงานประเพณีลอยกระทง หากพบว่ามีข้อบกพร่อง ชำรุดเสียหาย ให้รีบดำเนินการซ่อมแซม ปรับปรุงแก้ไขให้มีความสมบูรณ์พร้อมใช้งานก่อนจะถึงวันจัดงานประเพณีลอยกระทง

 1.3 จัดระเบียบอำนวยความสะดวกด้านจราจร พร้อมทั้งเฝ้าระวังความปลอดภัยบริเวณ ที่มีประชาชนหนาแน่น โดยเฉพาะพื้นที่ที่มีการจัดงานประเพณีลอยกระทง

**2. การรักษาความปลอดภัย** แบ่งเป็น

 2.1 การรักษาความปลอดภัยในสถานที่จัดงาน ได้แก่

 (1) จัดเจ้าหน้าที่ดูแลและอำนวยความสะดวกให้แก่ประชาชนที่เข้าร่วมงาน และประชาสัมพันธ์แจ้งเตือนให้ประชาชนป้องกันและระมัดระวังอุบัติเหตุ และอุบัติภัยที่อาจเกิดขึ้นได้ ในสถานที่จัดงาน เช่น การจุดธูป เทียน พลุ ประทัด ดอกไม้เพลิง การปล่อยโคมลอย และอุบัติภัยทางน้ำ ตลอดจนมิจฉาชีพ เป็นต้น

 (2) มอบหมายเจ้าหน้าที่ให้ประจำท่าเทียบเรือ แพ หรือโป๊ะ และมิให้มีจำนวนประชาชนมากจนเกินขีดความสามารถที่ท่าเทียบเรือ แพ หรือโป๊ะ จะรองรับน้ำหนักได้ พร้อมทั้งควรมีมาตรการจำกัดประชาชนที่จะลงไปลอยกระทงบริเวณดังกล่าว

 (3) จัดเตรียมความพร้อมของแพทย์ พยาบาล และหน่วยบริการการแพทย์ฉุกเฉิน ระบบติดต่อสื่อสาร การสั่งการ การประสานงาน ตลอดจนความพร้อมเกี่ยวกับวัสดุอุปกรณ์กู้ชีพทางน้ำ ให้พร้อมปฏิบัติงาน เพื่อช่วยเหลือผู้ประสบภัยทางน้ำ

 (4) ตรวจสอบสถานที่จัดงานมิให้มีการจำหน่ายเครื่องดื่มแอลกอฮอล์ โดยให้ถือปฏิบัติตามพระราชบัญญัติควบคุมเครื่องดื่มแอลกอฮอล์ พ.ศ. 2551

/2.2 การรักษา...

-2-

 2.2 การรักษาความปลอดภัยนอกสถานที่จัดงาน ได้แก่

 (1) จัดระเบียบและอำนวยความสะดวกด้านการจราจร ตลอดจนความปลอดภัย บนท้องถนนให้แก่ประชาชนที่เข้าร่วมงาน และจัดระเบียบการจอดรถยนต์มิให้กีดขวางจราจรด้วย

 (2) จัดเตรียมวัสดุและอุปกรณ์ให้พร้อมปฏิบัติงาน เพื่อป้องกันอัคคีภัยที่อาจเกิดขึ้นจากการจัดกิจกรรมในพื้นที่ เช่น การจุดธูป เทียน พลุ ดอกไม้เพลิง ประทัด และการปล่อยโคมลอย เป็นต้น

 (3) ให้ความร่วมมือและช่วยเหลือ พร้อมทั้งตรวจตราและสอดส่องสถานที่สุ่มเสี่ยง เช่น โรงแรม หอพัก และสถานที่สาธารณะ เป็นต้น เพื่อป้องกันการมั่วสุมหรือมีพฤติกรรมที่ไม่เหมาะสม

**3. การรักษาความสะอาดและความเป็นระเบียบเรียบร้อย** ได้แก่

 3.1 รณรงค์ประชาสัมพันธ์ให้ประชาชนเลือกใช้วัสดุของกระทงให้เหมาะสมกับสภาพพื้นที่ การเลือกใช้วัสดุที่ทำจากธรรมชาติที่มีอยู่ในพื้นที่ หรือวัสดุที่ย่อยสลายง่าย เช่น วัสดุที่ทำจากต้นกล้วย มะพร้าว ดอกไม้ และขนมปัง เป็นต้น ทั้งนี้ ควรหลีกเลี่ยงการใช้กระทงที่ทำจากโฟม พลาสติก และสิ่งประดิษฐ์ต่างๆ ที่เป็นอันตรายต่อสิ่งแวดล้อม

 3.2 จัดภาชนะรองรับขยะมูลฝอยแบบแยกประเภทในสถานที่จัดงานให้เพียงพอ เพื่อความสะดวกในการเก็บ ขน และนำไปกำจัด ตลอดจนนำไปใช้ประโยชน์

 3.3 ขอความร่วมมือจากประชาชน นักเรียน นักศึกษา ผู้นำชุมชน หมู่บ้านและท้องถิ่น ในพื้นที่ร่วมกันทำความสะอาดและเก็บขยะบริเวณสถานที่จัดงาน ทั้งนี้ ให้คัดแยกขยะที่ย่อยสลายได้ หรือขยะมูลฝอยที่นำกลับไปใช้ใหม่ หรือนำไปใช้ประโยชน์ออกจากขยะทั่วไป ตลอดจนขอความร่วมมือประชาชนที่มีบ้านเรือนอยู่ริมคลอง และแม่น้ำ จัดการเก็บขยะกระทงที่ติดอยู่ตามริมคลองและแม่น้ำ เป็นต้น เพื่อคืนความสะอาดและสิ่งแวดล้อมในพื้นที่โดยเร็ว

 จึงเรียนมาเพื่อโปรดพิจารณาและดำเนินการในส่วนที่เกี่ยวข้องต่อไป

 ขอแสดงความนับถือ

 อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

ส่วนส่งเสริมการพัฒนาโครงสร้างพื้นฐาน

โทร. 0-2241-9000 ต่อ 4114

โทรสาร 0-2241-6934

ผู้ประสานงาน นางสาวมลลิกา เหล็กกล้า 08-6957-5264

ร.อสถ. .............

ผอ.กพส. ..........

ผอ.สพค. ..........

จนท. ................

ร.อสถ. .............

ผอ.กพส. ..........

ผอ.สพค. ..........

จนท. ................

ร.อสถ. .............

ผอ.กพส. ..........

ผอ.สพค. ..........

จนท. ................